題李平國義方堂
作者：劉才邵
朝代：宋

paragraphs: 渥洼異産超駛騠，逸態崷崪精權奇。
軼埃蹶塊儻未免，欲駕鑾輅終難爲。
迺知人家良子弟，亦或豪逸難羈縻。
調柔折服就繩矩，他日致遠夫何疑。
李侯灑落富清製，頃刻滿紙填珠璣。
建堂教子意不淺，欲使行能無少虧。
會須骨格早成就，不與凡足爭先馳。
正如名駒已服習，使堪寶校金黄羈。
周旋進退悉中節，追風逐電隨所施。
朝燕暮越尋常事，還看弄影舞瑤池。